તાજેતરમાં જ લોકસભામાં સૂચના પ્રસારણ રાજ્ય મંત્રી રાજ્યવર્ધન સિંહ રાઠોડે જાહેર કર્યું કે હવે કાર્ટૂન ચેનલ્સ પર જંક ફૂડ કંપનીઓની જાહેરાત નહીં ચાલે. સીધી વાત છે કે બાળકોના શરીરની તંદુરસ્તી મહત્ત્વની છે, પણ એથી મહત્ત્વની તંદુરસ્તી મનની છે. મનમાં જે પાયો નખાશે, ભવિષ્યમાં ઇમારત એ પાયા પર ચણાશે. અમેરિકામાં જે કોઈ બંદૂકો સાથે સ્કૂલમાં ઘૂસીને ગોળીઓ વરસાવી ઘણાને મારી નાંખે છે તેનું શારીરિક આરોગ્ય નોર્મલ હોય છે. જે એબનોર્મલ હોય છે તે છે માનસિક સ્થિતિ. મનોરંજન ‘ને કળા જોડાય ત્યારે બીજું શું-શું સારું નિષ્પન્ન થાય એ ૨૧ એપ્રિલે યોજાઈ ગયેલા શ્રુશબરી ઇન્ટરનેશનલ કાર્ટૂન ફેસ્ટિવલમાં ભલભલા ચિત્રકારોએ બતાવેલું. બાળક આપણું છે, પણ ભવિષ્ય બાળકોનું છે. આપણે એમના ભવિષ્ય સાથે રમત ના કરી શકીએ. આપણે આપણા બાળકોના ભવિષ્ય સાથે કોઈને પણ રમત કરવાની પરવાનગી ના આપી શકીએ. વૅકેશનમાં બાળકો ટીવી ના જુવે તો શું કરે? ઉત્તર જાતે શોધી શકાય તેમ છે. ડોરેમોન હાય હાય. નોબિતા હાય હાય.